**Szombathy János**

**Szombathy János**, *Szombathi* ([Rimaszombat](https://hu.wikipedia.org/wiki/Rimaszombat), [1749](https://hu.wikipedia.org/wiki/1749). – [Sárospatak](https://hu.wikipedia.org/wiki/S%C3%A1rospatak), [1823](https://hu.wikipedia.org/wiki/1823). [október 5.](https://hu.wikipedia.org/wiki/Okt%C3%B3ber_5.)) a sárospataki református kollégium tanára.

**Élete**

Tanulmányait szülővárosában és [Sárospatakon](https://hu.wikipedia.org/wiki/S%C3%A1rospatak) végezte, ahonnét 1774-ben külföldre ment és előbb a [zürichi](https://hu.wikipedia.org/wiki/Z%C3%BCrich), 1777-től pedig az [utrechti](https://hu.wikipedia.org/wiki/Utrecht) egyetem hallgatója volt. Miután több más egyetemet is meglátogatott, 1779-ben visszatért hazájába, ahol három évi nevelősködés után 1782. július 7-én Sárospatakra a történelem tanárává választatott. 1783. január 11-én érkezett Sárospatakra és január 14-én iktattatott be tanári székébe. 1785. július 10-én a főiskola rektorává választatott.

Arcképe olajfestés a sárospataki könyvtárban és erről kőnyomat a Monumenta mellett (?).

**Kisebb dolgozatai**

Tudósítás a magyar Bibliáról (a Pethe Ferencz által Utrechtben 1794-ben nyom. Biblia elején); Bibliographische Merkwürdigkeiten (Schedius, Zeitschrift von und für Ungarn. Pesth, 1804. VI. 6.) Levele Kazinczy Régiségeiben mint Toldalék a krakói abc-hez. (Pest, 1808.) Rövid értekezés a magyar szent koronáról. (Tudom. Gyűjtemény 1821. XII.).

**Munkái**

* Dissertatio de praescientia futurorum contingentium, cujus, Deo a socianis denegatae exemplo, demonstratur, quam male doctrinae eorundem cum ratione recta conveniat: tum de fundamento praescientiae hujus modeste disquiritur. Trajedti ac Rh., 1778.
* A legfőbb Jórúl való beszélgetés, mellyet Szemerei Szemere László úr meghidegedett tetemei felett mondott, a gál-szétsi gyászos udvarban 1787. Szent Mihály havának 9. napján. Kassa.
* Comenius, Joh. Amos, Orbis pictus, in hungaricum et germanicum translatus et hic ibique emendatus. A világ lefestve. Magyarra fordíttatott és hellyel-hellyel megjobbítatott Sz. J. által. S.-Patak, 1796. (Német és tót czímmel is. Ujabb kiadása U. ott, 1806).
* ABC. könyvecske, Pozsony, 1797.
* Catena genealogica stirpis Arpadianae. Sáros-Patakini, 1809.
* A sáros-pataki reform. kollegiumnak rövid históriája, fő-pátronusainak, kúrátorának, professorainak, és a közelébbi időbeli séniorainak lajstromával egygyütt. U. ott, 1809. (és másodszor Némi toldalékokkal. U. ott, 1827.).
* Historia regni Hungariae, breviter exposita in usum juventutis scholasticae. U. ott, 1819.
* Historia scholae seu collegii ref. Sárospatakiensis. U. ott, 1860. (Monumenta Protestantium Hungariae Ecclesiastica. Pars I. Magyar Prot. Egyháztörténelmi emlékek. Kiadta és előszóval ellátta Erdélyi János. Ennek második része, mely a tanárok életrajzát foglalja magában, még mindig kéziratban van. Egy részét magyar fordításban a Sárospataki Füzetek 1864-66., az egészet rövid kivonatban s újabbak pótlásával a Sárospataki Lapokban 1885-86. és 1889-91. László János közölte).

Üdvözlő verset írt Őri Fülöp Gábornak Salzmann után fordított műve elé (Kassa, 1806).

**Kéziratban**

A magyarországi reformácziónak és reformált egyházaknak és iskoláknak rövid historiája 1799; Ázsiának, Afrikának és Délindiának geographiája; Diarium több kötetben, egyházi és irodalomtörténetre vonatkozó jegyzetek; Jegyzetek Sáros-Patak napi történeteiből; Halotti beszédek Hunyadi Ferencz, Szilágyi Márton sat. felett.

**Forrás**

https://hu.wikipedia.org/wiki/Szombathy\_János